壬戌歲歸治西村居奉答次道見寄長句
作者：呂南公
朝代：宋

paragraphs: 肅肅白虎殿，潭潭承明廬。
人皆通籍游，我獨老飯蔬。
譬彼獸啖土，豈其惡甘腴。
道窮吾何之，只得歸荷鋤。
盛夏督耘耔，先春理陂渠。
低徊居未寧，倏忽歲又除。
但怯簿有債，誰羞門少車。
載歌裹飯辭，謁酒聊自娛。
念子早奮拔，聲華係名駒。
誰云破青衫，罪謗更勃如。
朝野固異分，知安盡夷途。
牛衣與樵歌，各是對妻孥。